b'\n_START_ARTICLE_\nI slik en natt\n_START_SECTION_\nHandlingen\n_START_PARAGRAPH_\nI november 1942 i det okkuperte Norge kommer en flokk j\xc3\xb8diske flyktningebarn i fare, og en ung lege pr\xc3\xb8ver \xc3\xa5 redde dem fra tyskerne. Det blir en dramatisk flukt mot Sverige. Filmen skildrer i dramatisert form noe som virkelig hendte, men er ikke dokumentarisk. Det var flere hjelpere med p\xc3\xa5 flukten, men de er samlet i den unge kvinnelige legens skikkelse.\n_START_SECTION_\nOm filmen\n_START_PARAGRAPH_\nTittelen "I slik en natt" er hentet fra Wergelands dikt J\xc3\xb8den, og handler om Gestapos jakt p\xc3\xa5 en gruppe j\xc3\xb8diske barn i Oslo - og om det dristige fors\xc3\xb8ket p\xc3\xa5 \xc3\xa5 bringe barna i sikkerhet._NEWLINE_Colbj\xc3\xb8rn Helanders filmmanuskript bygger p\xc3\xa5 en faktisk hendelse. H\xc3\xb8sten 1942 hadde nazistene begynt \xc3\xa5 sende norske j\xc3\xb8der til konsentrasjonsleirer i Tyskland. Imens samlet to norske kvinner de foreldrel\xc3\xb8se j\xc3\xb8diske barna p\xc3\xa5 et barnehjem i Oslo. Men heller ikke her var de trygge. Bare minutter f\xc3\xb8r Gestapo slo til, hadde barna blitt flyttet._NEWLINE_Flere kvinner var med p\xc3\xa5 \xc3\xa5 redde de foreldrel\xc3\xb8se j\xc3\xb8diske barna p\xc3\xa5 barnehjemmet fra Gestapo. I filmen er de samlet i \xc3\xa9n skikkelse - en ung lege som blir spilt av Anne-Lise Tangstad. Foruten henne m\xc3\xb8ter vi ogs\xc3\xa5 Lalla Carlsen og Joachim Holst-Jensen i viktige roller. Han er komponist og den unge legens onkel. Hun er hans husholderske. Sammen klarer de \xc3\xa5 holde de unge flyktningene skjult i noen nervepirrende uker f\xc3\xb8r de kan loses over grensen til Sverige og tryggheten.\n_START_SECTION_\nTysk realisme\n_START_PARAGRAPH_\nNoe som bidro til \xc3\xa5 gi filmen nerve, var de to tyskerne som framstilte SS-offiserer. Regiss\xc3\xb8ren Sigval Maartmann-Moe hadde selv opplevd SS-folk p\xc3\xa5 ubehagelig n\xc3\xa6rt hold, og mente at det trengtes tyskere for \xc3\xa5 framstille denne typen. Han fikk "l\xc3\xa5ne" G\xc3\xbcnther H\xc3\xbcttmann og Ottakar Panning fra tysk teater, og if\xc3\xb8lge Maartmann-Moe gikk dette tysk-norske samarbeidet helt utmerket.'